ÍR-ingarnir Anna , Helga Sigríður og Bára Björk að loknu Miðnæturhlaupi 2013 . ÍR skokk í Breiðholt er einn rótgrónasti hlaupahópur landsins og byggir á ansi traustum grunni . Iðkendur eru um 130 og eins og í svo mörgum hlaupahópum eru þeir á öllum getustigum . ÍR skokk æfir kl. 17.30 á mánudögum , miðvikudögum og fimmtugdögum en á áðurnefndum dögum er hlaupið frá ÍR heimilinu . Á laugardögum er hlaupið frá Breiðholtslaug kl 9.00 . Þrír þjálfarar stjórna æfingum sem eru allt að fjórum sinnum í viku . Felix Sigurðsson einn þjálfaranna segir að breiddin innan hópsins hafi aukist til muna eftir að nýliðahópur sem settur var í gang haustið 2012 rann inn starfið sumarið 2013 . " Síðan þá hafa verið í gangi nýliðanámskeið sem hafa stuðlað að mikilli nýliðun í hópnum . Það geta allir fundið eitthvað við sitt hæfi há okkur , á virkum dögum eru vegalengdir á æfingum 5 - 15 km og um helgar 8 - 30 km , " segir Felix og bætir við að reynslan af nýliðanámskeiðunum sé sú að 70 - 80% þátttakenda haldi áfram . Skipulag æfinga er þannig að félögum er skipt niður eftir getu og vilja og leitast þjálfarar við að finna hlaupurum viðeigandi verkefni . " Áður en við ÍR-ingar byrjuðum með nýliðanámskeið , þá voru á milli 30 og 40 manns sem æfðu með hópnum en nú eftir eitt ár með nýliðum hefur iðkendum fjölgað í 130 - 140 . Flestir nýliðanna koma úr Breiðholtinu en þó koma hlauparar úr öðrum hverfum , þá helst nágrannahverfunum , " segir Felix sem greinilega tekst vel til við að koma nýiðum á hina beinu hlaupabraut . Byrjendanámskeið framundan " Aðalmálið og okkar markmið er að halda fólki í hópnum alveg óháð getu því félagslega hliðin er strax orðin betri og meiri en áður . Maður sá fram á að gamli hópurinn hefði lagt upp laupana einn daginn ef þessi endurnýjun hefði ekki komið til , " útskýrir Felix . Hópur ÍR-inga í Heiðmörk þar sem þeir hlaupa gjarnan í fallegu umhverfi . Næsta byrjendanámskeið ÍR-inga hefst í maí og verður nánar auglýst á heimasíðu hópsins . Því er um að gera fyrir hlaupaþyrsta Breiðhyltinga að vera á tánum í upphafi sumars og hafa samband við ÍR-inga . Eins og Felix tekur fram er töluvert félagslíf í kringum hópinn , en félagasmenn standa fyrir ýmiskonar atburðum allt árið , s.s ýmiskonar kynningar - , skemmti - og fræðslukvöldum . Nánari upplýsingar um æfingar og félagsskapinn má finna á heimasíðu ÍR Skokk og fésbókarsíðu hópsins .